El Pla d'atenció integral persegueix la planificació i avaluació de les polítiques públiques en infància i adolescència a Catalunya.
Normativament, en resposta a la Llei de serveis socials, és el pla sectorial a través del qual es desplega el Pla Estratègic de Serveis Socials de Catalunya (PESSC) en l'àmbit de la infància i l'adolescència, en el qual es defineixen les estratègies i actuacions en polítiques públiques socials adreçades a aquesta població.
En resposta a la Llei dels drets i de les oportunitats a la infància i l'adolescència, i a la Convenció dels Drets dels Infants, és el Pla d'atenció integral a la infància i l'adolescència, on s'harmonitzen totes les polítiques públiques en infància i adolescència.
Així, doncs, l'enfocament estratègic i, en conseqüència, operatiu del pla contindrà l'enfocament estratègic del Pla Estratègic de Serveis Socials de Catalunya i de totes les polítiques públiques destinades a la infància i l'adolescència.
Els valors en què es fonamenta i basa el Pla director, es troben abastament exposats de manera detallada i aprofundida en el document Marc conceptual del Pla d'atenció integral a la infància i l'adolescència de Catalunya, on s'exposen els principis en què se sustenta el pla director.
Principis en risc social i desemparament
D'acord amb la definició del model d'atenció a la infància i l'adolescència, s'identifiquen els entorns de creixement i desenvolupament de la infància i l'adolescència i els factors directes i/o indirectes que incideixen en el seu desenvolupament; vers els quals han d'incidir les polítiques en infància i adolescència.
El model planteja l'atenció a la infància i l'adolescència com un continuum des de la desprotecció fins a la qualitat de vida, entenent que la protecció a la infància i l'adolescència no és garantia suficient pel seu ple desenvolupament i benestar.
Distingeix àmbits (família, comunitat, serveis i institucions), bones pràctiques (educació familiar i competències parentals, xarxa social i suport comunitari, praxis professional i treball en xarxa i coresponsabiltiat social i cooperació interagències), sectors (educació, salut, cultura, seguretat, noves tecnologies, mitjans de comunicació, infraestructures,...) i actuacions (atenció, promoció, prevenció, protecció i participació).
Model d'atenció a la infància i l'adolescència
El Pla Director, per tal de generar sinèrgies que multipliquin l'efectivitat de les polítiques públiques d'infància i adolescència, ha endegat processos d'alineament estratègic amb altres plans.
Alineament amb el Pla Estratègic de Serveis Socials de Catalunya
La Llei de Serveis Socials estableix que el Pla Estratègic de Serveis Socials es desplegarà en plans sectorials, essent el Pla director, des d'aquesta perspectiva, el pla sectorial que desplega les polítiques públiques socials en l'àmbit d'infància i adolescència.
Així, en aquest cas, el Pla d'atenció integral s'ha alineat amb el Pla Estratègic de Serveis Socials tant en la vessant estratègica com en la vessant operativa pel què fa als objectius i actuacions pròpies de la Direcció General d'Atenció a la Infància i l'Adolescència.
Alineament amb el Pla d'acció per a la inclusió i la cohesió social de Catalunya
D'altra banda, el Pla d'atenció integral també s'ha alineat amb el Pla d'acció per a la inclusió i la cohesió social de Catalunya.
El pla dóna resposta a les recomanacions europees en polítiques transversals d'inclusió social perseguint la participació de tots els agents implicats en l'atenció a les persones.
Es desplega a nivell estatal, autonòmic i local.
El desplegament local d'aquest pla es fa a través dels Plans Locals d'Inclusió Social, també impulsats pel mateix Departament.
L'alineament del Pla d'atenció integral amb el Pla d'acció per a la inclusió i la cohesió social de Catalunya ha facilitat el desplegament territorial a través dels ens locals que desenvolupen Plans Locals d'Inclusió Social.
Alineament amb els Plans Locals d'Inclusió Social i les polítiques locals d'infància
El desplegament territorial a través dels Plans Locals d'Inclusió Social permetrà l'alineament progressiu del Pla d'atenció integral amb els propis Plans locals i, principalment, amb les polítiques locals d'infància i adolescència, a mesura que avanci aquest desplegament.